Chœur des Armaillis de la Gruyère
Der Chœur des Armaillis de la Gruyère isch e Singgruppe vom Bezirk Greyerz im Kanton Fryburg.

Der Chor isch anne 1955 dank em Musiker André Corboz und em Henri Gremaud, wo s Greyerzer Museum z Bulle gleitet het, entstande. Is Düütschen übertreit heisst der Vereinsname «Chor vo de Greyerzer Senne». Drum isch s Goschtüüm vo de Sänger au em alte Chleid vo de Hirten i der Regioon nochenempfunde.

Der Chor singt meischtens tradizionelli Volchslieder, grad au s bekantischti Fryburger Bärglied, dr Ranz des vaches, und Wäärch vom Joseph Bovet, öppe s Lied Le vieux Chalet, wo men au i dr Düütschschwiiz könnt. Vil vo de Lieder im Repertoire sind im Patois, der alte Fryburger Mundart gschribe, wo zum Frankoprovänzalische ghöört. Me bringt i de Konzärt aber au öppe Stuck vom Gregorianische Choral und suscht vo der tradizionelle Chilemusig, und mängisch au Sache us der nöiere Chorliteratur. Der Greyerzer Chor chunt regelmässig im Wälschschwiizer Radio.

Toonufnahme 
 Lieder vom Joseph Bovet
 Pacem in terris, 1993
 Contrastes, 1996
 L'Âme du vin, 2002 
 Écoute Gruyère, 2006
 Liauba, 2016

Weblink 
 d Websyte vom Choeur des Armaillis de la Gruyère

Frankoprovänzalisch
Volchskund
Chor
Mundartkultur
Kultur im Kanton Fryburg
Kulturelli Organisation in dr Schwiz